**Artto Anders "Atte" Blom** (s. 12. kesäkuuta 1943 Helsinki) on suomalainen musiikkivaikuttaja ja -tuottaja.

Elämä
-----

Blom oli 1960-luvulla jazz-kriitikko *Hufvudstadsbladetissa* ja *Ylioppilaslehdessä*. Vuosina 1966–1968 hän toimi *Rytmi*-lehden päätoimittajana. Vuonna 1966 Blom perusti Love Records -levy-yhtiön yhdessä säveltäjä Henrik Otto Donnerin ja rumpali Christian Schwindtin kanssa. Love Recordsista tuli Suomen tärkein vaihtoehtoisen ja kaupallisesti marginaalisen musiikin tarjoaja 1970-luvulla. Se julkaisi populaarimusiikin lisäksi taistelulauluja, mustalaismusiikkia, kirjallisia lauluja, näyttämömusiikkia ja lastenlauluja. Levy-yhtiön kautta Blom julkaisi paljon poliittisen laululiikkeen musiikkia. Love Records ajautui konkurssiin 1979. Yritystä yritettiin pelastaa vasemmiston varoin, mutta hanke kaatui, koska SKDL:ssä pelättiin tuen menevän taistolaisille. Taisto Sinisalo oli itse rahoittanut yritystä 40 000 markalla.

1979 Blom jatkoi levy-yhtiötoimintaa julkaisemalla levyjä Johanna-levymerkillä. Johanna-artisteiksi tuli suuri osa Love Recordsin rockartisteista, ja sillä julkaistiin suuri osan tuon ajan suomalaisesta uuden aallon rockista. Johanna-levymerkin taustalla oli useita eri yhtiöitä. Levymerkin loppuajaksi nimetty Johanna Kustannus Oy meni konkurssiin 1984. Tämän jälkeen Blom julkaisi levyjä useiden eri levymerkkien kautta, joista merkittävimmät olivat Megamania ja Pyramid. Muita olivat muun muassa AMT ja AAB. Levymerkkien Megamania ja Pyramid taustalla olivat alkuun yhtiöt Megamania Musiikki Ky ja Pyramid Musiikki Ky, mutta kun vanha Johanna Kustannus Oy poistettiin kaupparekisteristä, rekisteröitiin vuonna 1989 uusi Johanna Kustannus Oy, joka jatkoi julkaisemista Megamania- ja Pyramid-levymerkeillä. Tässä yhtiössä oli Blomin lisäksi kolme omistajaa. Vuonna 2002 Love Kustannuksesta tuli Johanna Kustannuksen enemmistöosakas.

Blom erosi Johanna Kustannuksen palveluksesta vuonna 2005. Tämän jälkeen hän toimi UHO Production -levy-yhtiössä tuottajana vuoden 2009 alkuun, jolloin yhtiö ajautui konkurssiin. Vuodesta 2007 lähtien Blom on toiminut musiikkikustantamo Unja Songs Oy:ssä. 2010 Blom perusti yhdessä Miika Kurtakon kanssa Unja Records -levymerkin. Vuoden 2016 *Love Records – Anna mulle Lovee* -draamaelokuvassa Blom on päähahmo. Häntä näyttelee Jarkko Niemi.

Vuonna 2013 hän oli perustamassa Ainoa Productions -levy-yhtiötä. Toukokuussa 2016 Tavastia-klubilla järjestettiin Blomin uraa juhlistava kaksipäiväinen konsertti *Atte Blom juhlii*, jossa esiintyi Ainoan yhtyeitä. Konsertin myötä julkaistiin myös *saman niminen kokoelma-albumi*.

Atte Blom on toiminut myös jonkin verran sanoittajana, muun muassa Pepe Willbergin levyttämä "Merimies" on hänen tekemänsä käännösteksti.

Poliittisesti Blom alkoi radikalisoitua ylioppilaaksi tultuaan. Hän toimi Tricont-järjestössä, jossa johti Toinen Amerikka -työryhmää. Blom vastusti myös Suomen kytkeytymistä "eurooppalaiseen monopolikapitalistiseen riistosysteemiin", joka hänen mukaansa kurjisti paitsi kolmatta maailmaa myös Suomen syrjäseutuja. Kertomansa mukaan Blom liittyi Suomen kommunistiseen puolueeseen vuonna 1969. Jälkeenpäin hän on arvioinut kokeneensa suurimmaksi viholliseksi amerikkalaisen imperialismin.

Vuoden 2011 eduskuntavaaleissa Blom oli ehdokkaana Vasemmistoliiton listalla ja sai 308 ääntä muttei tullut valituksi. Vuoden 2012 kunnallisvaaleissa Blom oli ehdokkaana Helsingissä Suomen Kommunistisen Puolueen listalla sitoutumattomana ehdokkaana ja sai 107 ääntä.

Lähteet
-------

1. 1 2  Artto Anders Blom  11.6.2013. Helsingin Sanomat. Viitattu 11.6.2013.
2. ↑  Henning, Carl: Levy-yhtiö, joka ei pelkää isoa sutta.  *Helsingin Sanomat*, 18.1.1970.
3. ↑  Rantanen, Miska: Toverit herätkää *www.tyovaenperinne.fi*. Viitattu 9.4.2022.
4. ↑  Laukka, Petri: Kulttuuriyhtiö matkasi karikkoon *Kaleva*. Viitattu 9.4.2022.
5. ↑
6. ↑  Soundi 3/2012
7. ↑  Atte Blom perusti uuden levymerkin *Rumba*.  12.4.2010. Viitattu 20.4.2011.
8. ↑  Olli Kangassalo: Musiikkituottaja Atte Blom, onko Love Records -elokuva totuudenmukainen? *Kulttuuricocktail*.  27.1.2016. Yleisradio. Viitattu 1.2.2016.
9. ↑  Pale Saarinen: Levytuottaja Matti Kervinen – Suomi-progen Ässä *noise.fi*.  11.10.2016. Viitattu 7.11.2016.
10. ↑  Tiketti: Atte Blom juhlii (Arkistoitu – Internet Archive)
11. ↑  Levykauppa X: Atte Blom juhlii
12. ↑  Lindfors, Jukka: Atte Blom, suomirockin ja levybisneksen vaatimaton suurmies *yle.fi*. Viitattu 9.4.2022.
13. ↑  Sallama, Kari: Satavuotiaan Kemin Punainen kesä päättyi.  *Helsingin Sanomat*, 30.6.1969.
14. ↑  Työtä, taistelua ja rockin rajatonta riemua *Tiedonantaja*.  25.5.2016. Viitattu 9.4.2022.
15. ↑  Helsingin vaalipiiri Julkaisija=Oikeusministeriö *tulospalvelu.vaalit.fi*.  20.4.2011. Viitattu 20.4.2011.
16. ↑  Marko Korvela: Anti-imperialismia ja ripaus anarkiaa  4.9.2012. Tiedonantaja.  Arkistoitu 20.10.2012. Viitattu 1.10.2012.
17. ↑  Kunnallisvaalit 28.10.2012 - Tulos - Helsinki  1.1.2012. Oikeusministeriö. Viitattu 3.11.2012.

Aiheesta muualla
----------------

* Atte Blom Meteli.netissä
* Miska Rantanen: Musiikkimoguli kuuntelee eläkkeellä PMMP:tä  11.6.2013. Helsingin Sanomat.
* Ylen Elävä arkisto: Atte Blom, suomirockin ja levybisneksen vaatimaton suurmies
* Yle Arkivet: Atte Blom om svensk progg och jazz (ruotsiksi)
* Yle Arkivet: Atte Blom om de svarta i USA (ruotsiksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Elonet
* Kansallisbiografia

 |

 |